  Анжелика Тихонова корреспондент 14-тӥ гудырикошконэ «Лудорвай» музей-заповедникын «ГуртFEST» улосвылкуспо фестиваль но Чечы спас ортчытозы. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Ужрад улсын чечыез вӧсялозы, нянь но чечы вузалозы, йӧскалык дӥсьёсын дефиле ортчытозы, «Рэп vs. частушки» но «Брейк-данс vs. русский пляс» батлъёс но мукетсэ радъялозы. Куноосты Россиысь пӧртэм интыосысь вуэм аспӧртэмлыко, усто калык коллективъёс шулдыртозы: - Коми Элькунысь Печора карын вордӥськем Басмат Илья - крезьгуро инструментъёсын шудӥсь, саунд-продюсер но звукорежиссёр. Сцена вылэ BASMAT кушем нимын пота; - «Брангурт песянайёс»; - «Виль нинкӧм» фольклор ансамбль. Коллектив 2015-тӥ арын кылдӥз. Отчы пырисько коми-пермяк выжысь потэм кышномуртъёс, кудъёсыз пичи дырысенызы сюлэмъёсазы ас лулчеберетсэс пыӵатыса будӥзы; - «Шай-май» фольклор ансамбль. Таиз коллектив сяме пырем коми-пермяк кырӟанъёсты туала авторской обработкаен быдэстэ. Репертуаразы белорус, ӟуч кырӟанъёс но, Болгариысь крезьгур но вань; - Мария Корепанова - бесерман крезьёсты быдэсъясь, Эстониысь крезьгуръя но театръя академилэн выпускникез. Тодэ вайытом, 4-тӥ куарусёнэ Ижкарын «Тангыра» фолк-рок фестиваль ортчоз, нош али отчы пыриськисьёслэсь кырӟанзэс быдэстонъя вожвылъяськон мынэ. Тегъёс: Лулчеберет Удмуртия Лудорвай фестиваль йӧскалыклулчеберет  